Brand in Brasiliaanse nagklub eis minstens 230 | Maroela Media
Die foto is deur @Cake_NBC op Twitter gelaai.
Minstens 230 mense is dood nadat 'n brand by 'n nagklub in die suide van Brasilië uitgebreek het.
Die brand by die Kiss-nagklub in Santa Maria het vroeg Sondagoggend uitgebreek na 'n klein vuurwerkvertoning die skuim-isolasiemateriaal op die dak aan die brand gesteek het. Meeste van die slagoffers was universiteitstudente en die hoofoorsake van die sterftes was rookinaseming en 'n stormloop wat uitgebreek het.
Sandro Meinerz, 'n polisiewoordvoerder, sê die meeste van die slagoffers was onder 20 jaar oud. "Dit was aaklig daarbinne – dit was soos een van daai rolprente oor die Joodse volksmoord, met liggame wat bo-op mekaar gestapel was. Ons moes vragmotors gebruik om die liggame te verwyder. Dit het omtrent ses ure geneem." Brasilië se president, Dilma Rousseff, het van die beseerdes in hospitale besoek. "Dit is 'n tragedie vir ons almal."
Dit is die brand in Brasilië waarin die meeste mense dood is sedert 1961 toe 503 mense dood is in 'n brand wat by 'n sirkus uitgebreek het. Dit is ook een van die brande by 'n nagklub waarin die meeste mense dood is sedert Desember 2000 toe 309 mense in Sjina dood is.